Et markområde et par kilometer vest for den lille nordjyske by Dybvad vil i de kommende måneder blive en slagmark for dansk energipolitik – om ikke i fysisk forstand, så i ideologisk.

For mens den franske energikoncern er ved at bygge Danmarks første prøveboretårn til skifergasudvinding, så vil lokale græsrødder, bakket op af aktivister fra ind- og udland, lave en teltlejr ved siden af. Målet er klart: At skabe så meget uro om prøveboringen, at projektet forsinkes – og forhåbentlig helt udskydes.

»Indtil videre har vi forhalet processen i over et år. Hvis det ikke havde været for vores modstand, så havde boringerne allerede været i gang«, siger Jan Rosenkrantz, der er en af initiativtagerne til protestbevægelsen Skifergas Nej Tak.